google/wiki40b huggingface dataset:
ג'ון פורסטר

ביוגרפיה

פורסטר נולד בג'יימסטאון שבפרובינציית הכף המזרחי. לאחר שסיים את לימודיו בבית הספר למד משפטים באוניברסיטת סטלנבוש, שם היה מעורב מאוד בחיים הפוליטיים. במהלך לימודיו שימש יושב ראש אגודת הדיבייט, סגן יושב ראש מועצת הסטודנטים ומנהיג החטיבה הצעירה של המפלגה הלאומית. הוא השלים את לימודיו בשנת 1938 ושימש מתמחה של נשיא מחלקת הקייפ בבית המשפט העליון של דרום אפריקה. כעבור זמן קצר החל לעסוק בעריכת דין, תחילה בפורט אליזבת ולאחר מכן בויטווטרסרנד.
עם פרוץ מלחמת העולם השנייה בספטמבר 1939 גברה מעורבותו של פורסר בפוליטיקה המקומית. החלטתו של הפרלמנט של דרום אפריקה להצטרף למלחמה לצד בעלות הברית קוממה את הלאומנים האפריקאנרים, שלא ראו בעין יפה את חיבורה של ארצם לאנגליה, אויבתם משכבר, ורבים מהם קיוו לניצחון גרמני (יותר בשל איבתם לאנגלים מאשר בשל אהדתם לרעיונות הנאציים). פורסטר הצטרף לארגון פרו-נאצי קיצוני בשם Ossewabrandwag ("משמר עגלות השוורים"), אשר פעל לסיכול מעורבותה של דרום אפריקה במלחמה.
בשנת 1942 הוכנס למחנה מעצר בשל פעילותו הפוליטית. עם שחרורו בשנת 1944 היה פעיל במפלגה הלאומית, אשר החלה ליישם את מדיניות האפרטהייד בשנת 1948. בשנת 1953 נבחר לפרלמנט והיה חבר בו לאורך תקופת כהונתם של דניאל פרנסואה מאלאן, יוהאנס סטריידום והנדריק פרוורד. מבקריו נהגו להזכיר את התחמקותו משירות צבאי במהלך מלחמת העולם ואת תמיכתו בנאצים. תשובתו של פורסטר למבקריו הייתה כי למד להאמין במערכת הפרלמנטרית.
בשנת 1961 נתמנה על ידי פרוורד לתפקיד שר המשפטים. עם הירצחו של פרוורד בשנת 1966 נבחר פורסטר להחליפו בראשות המפלגה הלאומית. הוא המשיך ביישום מדיניות האפרטהייד באמצעות חקיקה, ובשנת 1968 הביא לביטול ארבעת המושבים האחרונים בפרלמנט שהוקצו לנציגים לבנים של מצביעים "צבעונים". מדיניות החוץ שלו הייתה פרגמטית יותר משל קודמיו. במהלך כהונתו שאף לכונן יחסים דיפלומטיים עם מדינות שונות באפריקה, והתיר לדיפלומטים שחורים להתגורר באזורים "לבנים". הוא תמך באופן בלתי רשמי ברודזיה, מדינה שנשלטה על ידי ממשלת מיעוט לבן לאחר שהתקוממה כנגד השלטון הבריטי. חרף ביטויים פומביים של תמיכה ברודזיה, פורסטר לא הכיר בה באופן רשמי כדי שלא לנכר את בני בריתו בארצות הברית. בשנת 1974 לחץ על איאן סמית, ראש ממשלת רודזיה, לקבלת עקרונית את הגישה לפיה שלטון המיעוט הלבן ברודזיה לא יוכל להימשך לנצח. בה בעת, מדיניות הפנים שלו הייתה חסרת פשרות והוא דיכא ביד חזקה גילויים של התנגדות לאפרטהייד.
באפריל 1976 ביקר פורסטר בישראל כאורחו של ראש הממשלה יצחק רבין, ואף התארח, למרות עברו הנאצי, ביד ושם. היה זה ביקור נדיר של פורסטר במדינה זרה, בשל הסנקציות שהוטלו על המשטר הגזעני בדרום אפריקה. ביקור זה סימל את תחילת ירח הדבש בין שתי המדינות, ששיתפו פעולה בפיתוח נשק (בפרט נשק גרעיני) וסחרו בנשק ובתחמושת בהיקף גדול. בימי התחזקות הסנקציות על משטר האפרטהייד בסוף שנות השבעים ובשנות השמונים, שתי המדינות היחידות שקשריהן כמעט ולא נפגעו היו ישראל וטייוואן.
בשנת 1978 פרש פורסטר מראשות הממשלה לאחר 12 שנים בתפקיד. לאחר פרישתו נבחר לתפקיד נשיא דרום אפריקה, שהיה באותה עת ייצוגי בעיקרו. עם זאת, כהונתו הייתה קצרה יחסית. בעקבות מעורבותו בפרשה הידועה כ"סקנדל מולדרגייט" (על שמו של השר קוני מולדר), שבה נעשה שימוש בלתי חוקי בכספי מדינה לצורך מימון תעמולה של המפלגה הלאומית (לרבות מתן שוחד לעיתונאים, רכישת עיתון חשוב ומימון פעילותו של עיתון חשוב אחר שתמך במדיניות האפרטהייד). ועדה ציבורית קבעה בשנת 1979 כי פורסטר ידע על כל המתרחש ועצם עיניו, ובעקבות זאת הוא התפטר מתפקידו. נפטר בשנת 1983.
חנטה

חֲנָטָה הוא שלב בהתפתחות פירות האילן, לאחר הפריית הפרח על ידי האבקה לפני שהחל להיווצר הפרי.

במקרא

המונח מופיע פעם אחת במקרא:
הַתְּאֵנָה חָנְטָה פַגֶּיהָ וְהַגְּפָנִים סְמָדַר נָתְנוּ רֵיחַ קוּמִי לָךְ רַעְיָתִי יָפָתִי וּלְכִי לָךְ.
— מגילת שיר השירים, פרק ב', פסוק י"ג
 חלק מהפרשנים קישרו אותו עם חניטה המוזכרת בספר בראשית.

בהלכה

בהלכה שלב זה קובע את השנה אליה משתייכים הפירות מבחינה הלכתית. השלכה זו נוגעת למעשרות, שביעית, נטע רבעי וביכורים.
נקודת הזמן הקובעת את השתייכות הפרי היא ט"ו בשבט. במשנה מוגדר התאריך כראש השנה לאילן שמשמעותו היא שפירות העץ שחנטו מיום זה ואילך נחשבים כפירות השנה החדשה:
באחד בשבט , ראש השנה לאילן, כדברי בית שמאי.  בית הלל אומרים, בחמשה עשר בו.
— מסכת ראש השנה פרק א משנה א
יש אומרים ש"חנטה" היא השלב שבו מתחילים הפירות להיות ראויים לאכילה; ויש אומרים שהיא הזמן שהפירות מגיעים לבשלות כזאת שאם יזרעו את זרעיהם עתה, יצמחו מהם צמחים חדשים; ויש אומרים שחנטה היא השלב שאחרי נשירת עלי הפרח ויציאת הפרי.
הרקליון (מצרים)

הרקליון (Heracleion) או תוניס (Thonis) הייתה עיר נמל חשובה במפרץ אבוקיר, 20 ק"מ מזרחית לאלכסנדריה שבמצרים.
העיר התקיימה מן המאה ה-12 לפנה"ס ועד לשקיעתה תחת מי הים התיכון במאה השישית או השביעית לספירה. העיר, כולל פסלי אבן בגובה של כחמישה מטרים, שעיטרו את המקדש המרכזי בעיר, 64 ספינות טרופות ולמעלה מ-700 עוגנים, כמו גם אסטלות אבן עם כיתוב בכתב חרטומים, מטבעות זהב, משקולות מאתונה, שהתגלו לראשונה באתר חפירות במצרים וסרקופגים שהכילו מומיות, התגלתה בשנת 2001 על ידי צוות בראשות הארכאולוג הצרפתי, פרנק גודיו מן המכון האירופי לארכאולוגיה תת-ימית (IEASM).
בנובמבר 2017, פורסם על ידי העיתון אל-אהראם כי התגלו באתר שלוש ספינות טרופות וחפצי אמנות.
וילם ואן דה פול

וילם ואן דה פול (בהולנדית: Willem van de Poll; ‏13 באפריל 1895 - 10 בדצמבר 1970) היה צלם עיתונות הולנדי. הוא יצא למסעות צילום רבים ברחבי העולם, ובין השאר הנציח את ארץ ישראל ואת התפתחותה של מדינת ישראל ברבבות צילומים שהותיר אחריו.

קורותיו

ואן דה פול נולד באמסטרדם שבהולנד. הוא למד צילום ב-1919 בווינה שבאוסטריה. לזמן מה שימש כעוזרו של הבמאי אלכסנדר קורדה, וחזר להולנד ב-1920. הוא החל בקריירה של כתב-צלם-נוסע במסעות לפולין ולאיסלנד, ב-1934 למצרים, ולברלין ופריז ב-1935. עד שנת 1967 הוא ערך מסעות צילום במדינות רבות. 
במהלך מלחמת העולם השנייה, או לקראתה, הוא תיעד את גטו ורשה ואת חבל הסודטים. בסוף המלחמה הוא תיעד את יום השחרור של ערי הולנד השונות ושל מחנה הריכוז אמרספורט. לאחר המלחמה הוא מונה לצלם הרשמי של משפחת המלוכה ההולנדית. 
בין 1948 ל-1949 – במהלך מלחמת העצמאות הישראלית, הוא שהה במדינת ישראל שבתוך הקו הירוק ותיעד את החיים האזרחיים בזמן המלחמה. זו הייתה תקופת צילומים פוריה באזורנו. בשנת 1950 הוא שהה בשכנותיה של מדינת ישראל דאז, כולל במזרח ירושלים וצילם רבות את האזור. הוא צילם שוב בשכנותיה של ישראל ובישראל ב-1953 וחזר שנית לאזור רק ב-1960. תקופה נוספת שבה צילם צילומים נוספת ופוריה מאוד שלו, במדינת ישראל החלה בסוף שנת 1963 והסתיימה במהלך שנת 1965.
בעשור השני לשנות האלפיים תרמה ממשלת הולנד לוויקיפדיה מעל 27,300 תמונות מאת ואן דה פול, מרביתן צולמו בארץ ישראל.
נפטר באמסטרדם ב-10 בדצמבר 1970.
פונקציה מחזורית

במתמטיקה, פונקציה מחזורית היא פונקציה אשר הערכים שהיא מקבלת חוזרים על עצמם כאשר מוסיפים למשתנה הבלתי תלוי שלה גורם קבוע, כלומר,  לכל , עבור קבוע  (שונה מאפס) מתאים. גורם קבוע זה קרוי מחזור. המחזור החיובי הקטן ביותר של הפונקציה, אם קיים, נקרא המחזור היסודי.
בין הדוגמאות הבולטות: הפונקציות הטריגונומטריות סינוס וקוסינוס (בעלות מחזור ), ופונקציית הטנגנס, שמחזורה פאי. בפונקציות מחזוריות, ממשיות בעיקר, עוסקת אנליזת פורייה.

הגדרה

פונקציה ממשית או מרוכבת  היא מחזורית, אם קיים קבוע  כך שלכל  (ממשי או מרוכב, בהתאמה), מתקיים . כל קבוע  כזה נקרא מחזור של הפונקציה. אוסף המחזורים הוא תת חבורה של השדה (הממשי או המרוכב, בהתאמה). המקרה שבו חבורת המחזורים אינה דיסקרטית הוא מקרה פתולוגי, המתאפשר רק כאשר הפונקציה קבועה, או אינה אנליטית.
במקרה הממשי, אם חבורת המחזורים דיסקרטית אז היא ציקלית, בעלת יוצר יחיד, שהוא המחזור בעל הערך המוחלט החיובי הקטן ביותר. מספר זה הוא המחזור של הפונקציה, וכל מחזור אחר מהווה כפולה שלמה שלו. גם במקרה המרוכב ייתכן שחבורת המחזורים ציקלית, ואז משתמשים באותה טרמינולוגיה.
במקרה המרוכב יכולה חבורת המחזורים להיות בעלת שני יוצרים (למשל, כאשר הפונקציה מקיימת את הזהות ). פונקציות מרוכבות בעלות שני מחזורים נקראות פונקציות אליפטיות.
באופן כללי יותר, פונקציה  מחבורה G לקבוצה X היא מחזורית מימין, אם קיים  כך ש- . האוסף A של מחזורים-מימין (כלומר, האיברים  המקיימים את התנאי  לכל g) הוא תת חבורה של G, והפונקציה  מוגדרת על מרחב הקוסטים  (לפי הנוסחה ). פונקציה כזו נקראת בדרך-כלל אינווריאנטית תחת פעולת A (או A-אינווריאנטית). פונקציה שהיא אינווריאנטית גם מימין וגם משמאל נקראת דו-אינווריאנטית. בתנאים מסוימים, אוסף הפונקציות האלה מהווה אלגברת הקה.
עטלפי פרי

אקולוקציה

רובם לא משתמשים באקולוקציה (התמצאות מרחבית על פי ההד המוחזר), מלבד הסוג עטלף-פירות מאכן-הד, שאיתו נמנה המין עטלף פירות מצוי.
הצלילים בהם הם משתמשים לכך שונים מאוד מאלה של תת-סדרת עטלפים קטנים. 
עטלף הפירות המצוי משתמש לצורך אקולוקציה בצלילי נקישה של לשונו בדופן הלוע, ולא בצלילים גרוניים. צלילים אלו הם בעלי תדירות נמוכה יותר מאלה שמשמיעים העטלפים הקטנים, והם גם בעלי עוצמה נמוכה לפחות בסדר גודל אחד. עם זאת, אותות אלה מקנים לעטלף יכולת הימנעות טובה ממכשולים. השמיעה של עטלף פירות מצרי מותאמת היטב לאותות האקולוקציה שהוא משדר. הצלילים הם אימפולסים קצרים בעלי אנרגיה נמוכה, ולכן קשה לאתר את הצליל המוחזר מהמכשול, והיכולת המרשימה של העטלף להימנע ממכשולים הן באור והן בחשכה נשארת כרגע בגדר חידה.
שארל פרדינן, דוכס ברי

ביוגרפיה

שארל פרדינן נולד בוורסאי ב-24 בינואר 1778, כבנו השני של שארל פיליפ, אחיו הצעיר של מלך צרפת לואי השישה עשר. אמו הייתה מריה תרזה, נסיכת סבויה, בתם של ויטוריו אמדאו השלישי, מלך סרדיניה ומריה אנטוניה פרננדה, נסיכת ספרד ומלכת סרדיניה, ובתם של פליפה החמישי, מלך ספרד ואליזבטה פארנזה, המלכה הרעיה של ספרד.
בשנת 1792, התגייס שארל פרדינן לצבא המהגרים של בן דודו, לואי ז'וזף, נסיך דה קונדה.
ביוני 1795, דודו, רוזן פרובנס הכריז על עצמו כמלך, תחת השם לואי השמונה עשר. בתחילת 1797, עבר שארל פרדינן לדוכסות בראונשווייג בתקווה להצטרף לצבא האוסטרי. לאחר תבוסת אוסטריה, נאלץ שארל פרדינן לברוח, והם מצאו מקלט במיטאו, קורלנד, תחת חסותו של פאבל הראשון, קיסר רוסיה.
בשנת 1801 עבר שארל פרדינן לבריטניה, שם התגורר במהלך 13 השנים הבאות, ואף קיים שם יחסים עם איימי בראון פרימן. בשנת 1814 חזר שארל פרדינן לצרפת, יחד עם דודו לואי השמונה עשר, מלך צרפת ושאר משפחתו. שארל פרדינן מונה למפקד הצבא, אולם לא הצליח לשמור על נאמנות חייליו, וכשחזר נפוליאון לצרפת, עזבו אותו חייליו והצטרפו לנפוליאון.
בשנת 1816 התחתן שארל פרדינן עם מריה קרולינה, נסיכת נאפולי וסיציליה, דוכסית ברי, בתו של פרנצ'סקו הראשון, מלך שתי הסיציליות, ממנה נולדו לו 3 ילדים, אך שניים מתו בינקותם. ב-13 בפברואר 1820 נדקר שארל פרדינן על ידי מתנקש ביציאתו מבית האופרה, ומת למחרת. כעבור 7 חודשים נולד בנו הרביעי אנרי, רוזן שאמבור, הידוע גם בשם אנרי החמישי, מלך צרפת.
הלן, נסיכת אורליאן

ביוגרפיה

הלן נולדה ב-13 ביוני 1871 בטוויקנהאם, אנגליה, לפיליפ, רוזן פריז ולמארי איזבל, נסיכת אורליאן, בתם של אנטואן, דוכס מונפנסייה והאינפנטה לואיסה פרננדה, דוכסית מונפנסייה. זמן קצר לאחר לידתה חזרה המשפחה לצרפת, ובשנת 1872 נחקק חוק שהחזיר למשפחה את כל נכסיה שהוחרמו בשנת 1848.
בשנת 1883 מת אנרי, רוזן שאמבור, ובעקבות כך ירש אביה את הטענה לכתר צרפת בעיני רוב המלוכנים. בשנת 1886 נערכה חגיגת הנישואים של אחותה אמלי, נסיכת אורליאן עם קרלוש, מלך פורטוגל בפאר רב, ובעקבות כך גורשה המשפחה שוב מצרפת.
בשנת 1890 התאהבה הלן בנסיך אלברט ויקטור, דוכס קלרנס ואייבונדייל, והשניים אף רצו להתחתן יחד. אולם על אף הסכמתה של הלן להמיר את דתה לדת האנגליקנית, אביה סירב לכך, ובעקבות כך ראש ממשלת בריטניה רוברט גסקוין ססיל הביע את התנגדותו לנישואים בפני המלכה ויקטוריה. הלן פנתה לאפיפיור לאו השלושה עשר בתקווה שישכנע את אביה, אולם הלה צידד באביה.
לאחר מכן עלו הצעות שהלן תתחתן עם ניקולאי השני, קיסר רוסיה, ארנסט גינטר, דוכס שלזוויג-הולשטיין ופרנץ פרדיננד, ארכידוכס אוסטריה, אולם אף אחת מההצעות הללו לא יצאו אל הפועל.
בשנת 1892 נסעה הלן עם אחיה פיליפ, דוכס אורליאן למצרים ולארץ ישראל, הראשון מבין מסעות רבים מחוץ לאירופה. לאחר התמוטטות בריאותה ונישואיה, החלה הלן בנסיעות תכופות לאפריקה שנמשכו עד עשרה חודשים בכל פעם. היא חקרה את הנילוס, נהר הקונגו, חלק גדול ממזרח אפריקה, וחצתה את הסהרה.
ב-25 ביוני 1895 התחתנה הלן עם אמנואלה פיליברטו, דוכס אאוסטה, שהיה באותה תקופה השני בתור לכס המלכות האיטלקי. בחתונה נכחו אישים חשובים, כולל ויטוריו אמנואלה, נסיך הכתר של איטליה, אלברט אדוארד, נסיך ויילס ואשתו אלכסנדרה, נסיכת ויילס, ורוב משפחת המלוכה הבריטית כולל הדוכס והדוכסית של קונוט.
כשפרצה המלחמה האיטלקית-עות'מאנית, הלן נשלחה כאחות על סיפון ספינת בית החולים ממפי, שם טיפלה בחיילים פצועים ובמחלות. במהלך מלחמת העולם הראשונה, הלן מונתה לראש האחיות של הצלב האדום האיטלקי ובילתה חלק ניכר מזמנה בקו החזית או בקרבתו. הלן שיפרה מאוד את התנאים הסניטריים בבתי החולים הצבאיים, והעלתה את חשיבות תפקידן של האחיות. על שירותה זכתה הלן במדליית הכסף האיטלקית לאומץ לב, עיטור צלב המלכה מריה הרומני, צלב המלחמה הצרפתי, ולעיטור הצלב הגדול של מסדר האימפריה הבריטית. יומן המלחמה שלה התפרסם מאוחר יותר, בעת שהעניק בניטו מוסוליני סיוע לצלב האדום האיטלקי.
בשנת 1931 מת בעלה אמנואלה פיליברטו, דוכס אאוסטה, וב-21 בינואר 1951 מתה הלן בביתה בקסטלמארה די סטאדיה.
יחסי גרין

יחסי גרין הם יחסי שקילות בסיסיים המוגדרים בחבורה למחצה, ומארגנים את המבנה שלה סביב תת-החבורות המקסימליות. את היחסים הגדיר סנדי גרין 
(1926-2014).

תכונות עיקריות

נאמר "מחלקת-F" במקום "מחלקת שקילות לפי F", וכדומה. היחס H הוא העדין ביותר: כל מחלקת-F היא איחוד של מחלקות-L ואיחוד של מחלקות-R, וכל אחת מאלו היא איחוד של מחלקות-H. אם S סופית, אז . תכונות אלו מציעות פירוק של כל מחלקת-F ל"תבנית ביצים", כך ששני איברים נמצאים באותה שורה אם הם שקולים-R, באותה עמודה אם הם שקולים-L, ובאותה תיבה אם הם שקולים-H. בין מחלקות-F מוגדר יחס סדר ([a]<[b] אם SaS מוכל ב-SbS). 
איבר a הוא רגולרי אם קיים b כך ש-aba=a ו-bab=b; במקרה זה b הוא הפכי של a. אם מחלקת-F מכילה איבר רגולרי, אז כל האיברים במחלקה הם רגולריים, וכל ההפכיים שלהם שייכים לאותה מחלקה.
תת-החבורות המקסימליות של S הן מחלקות-H הכוללות אידמפוטנט. אם המחלקות של שתי תת-חבורות מקסימליות שקולות-F, אז הן איזומורפיות; מחלקת-F המכילה תת-חבורה מקסימלית היא רגולרית. יש התאמה חד-חד-ערכית ועל בין ההצגות האי-פריקות של T, לבין הזוגות (J,f) כאשר J מחלקת-F רגולרית ו-f הצגה אי-פריקה של חבורה המוכלת בה.
איחוי (מחשוב)

איחוי (באנגלית: "Defragmentation" ; בתרגום חופשי לעברית: "דה-פרגמנטציה" או "הפחתת קיטוע"), בהקשר של תחזוקת מערכות קבצים, הוא תהליך שמפחית את כמות הקיטוע. הפחתת הקיטוע נגרמת כתוצאה מסידור פיזי של תוכן אמצעי האחסון, כך שיאחסן את קובצי המחשב במספר מינימלי של אזורים מופרדים. כמו כן, האיחוי מנסה ליצור אזורים רחבים יותר של מקום פנוי על ידי דחיסה על מנת לעכב את חזרת הקיטוע.
איחוי מועיל וקשור למבנה האלקטרומגנטי של הכוננים הקשיחים. תזוזת ראש הקריאה והכתיבה של הדיסק הקשיח באזורים שונים בדיסק איטית יותר כאשר הוא מנסה לגשת לקבצים מקוטעים, לעומת גישה לתוכן שאינו מקוטע ברצף, מבלי להזיז את הראש לחיפוש מקטעים אחרים.

גורמים לפיצול הקבצים

הפיצול מתרחש כאשר מערכת הקבצים לא יכולה או אינה מכילה מספיק שטח רציף לאחסון קובץ מלא כיחידה, ובמקום זאת היא מכניסה חלקים ממנו לפערים בין קבצים קיימים (הקיימים בדרך כלל עקב קובץ מערכת שנמחק או בגלל מערכת הקבצים שהקצתה שטח עודף עבור הקובץ מלכתחילה). קבצים שנוספים לעיתים קרובות (לדוגמה - קובצי תיעוד), כמו גם הוספה תכופה ומחיקה של קבצים (לדוגמה - הודעות דוא"ל ומטמון דפדפן האינטרנט). מספר גדול יותר של קבצים עשוי לתרום להתהליך הפיצול ולגרום לביצועי הֶפסֵד. האיחוי מנסה להקל על בעיות אלה על ידי סידור מחדש של הקבצים על המדיה המאחסנת.

דרכים לאיחוי כונן

כדי לאחות דיסק, דרושה תוכנת איחוי היכולה להעביר קבצים בתוך שטח פנוי זמין בלבד. זוהי פעולה אינטנסיבית מאוד ולא ניתן לבצעה על מערכת עם מעט או ללא שטח פנוי. במהלך איחוי, ביצועי המערכת יהיו איטיים, ועדיף להשאיר את המחשב ללא פעולות נוספות במהלך התהליך, כך שהמאחה לא יתבלבל משינויים בלתי צפויים במערכת הקבצים. האיחוי אינו משנה את המיקום הלוגי של הקבצים (המוגדרים כמיקומם בתוך מבנה הספריות).
מלבד איחוי קובצי התוכנית, כלי האיחוי יכול גם להקטין את הזמן שנדרש כדי לטעון תוכניות ולפתוח קבצים. לדוגמה, מאחה Windows 9x כלל את Intel Launch Launch Accelerator אשר ביצע אופטימיזציה של תוכניות בדיסק על ידי הצבת קובצי התוכנית המאוחדים והתלות שלהם זה לצד זה, בסדר שבו התוכנית טוענת אותם, כדי לטעון תוכניות אלה מהר יותר.
במסלולים החיצוניים של הדיסק הקשיח קיימת יכולת העברת נתונים גבוהה יותר מאשר את במסלולים הפנימיים. הצבת הקבצים המוגשים לעיתים קרובות על המסלולים החיצוניים מגדילה את הביצועים. איחוי של צד שלישי, כגון MyDefrag, יעביר קבצים נגישים לעיתים קרובות אל המסלולים החיצוניים.

שיפורים בכוננים קשיחים מודרניים כגון זיכרון מטמון RAM, מהירות סיבוב מהירה יותר, סוגי בקר (SCSI / ATA TCQ או SATA NCQ), וצפיפות נתונים גדולה יותר מפחיתים את ההשפעה השלילית של פיצול על ביצועי המערכת במידה מסוימת. עם זאת, המערכות המודרניות מרוויחות מאוד מכמויות הדיסק הענקיות הקיימות כיום, מאחר שחלק קטן ממספר הדיסקים המלאים מלא, פחות או יותר, ובדיסק קשיח בעל קיבולת גבוהה, אותה מחיצה תופסת טווח קטן יותר של צילינדרים, וכתוצאה מכך הוא יכול לעבוד מהר יותר. עם זאת, זמן הגישה הממוצע לעולם אינו יכול להיות נמוך ממחצית סיבוב המגשים, וסיבוב המגש (הנמדד בסל"ד) הוא המאפיין המהיר של HDDs שחווה את הצמיחה האיטית ביותר במשך עשרות שנים.
קלאוס מיינה

ביוגרפיה

קלאוס מיינה הצטרף לסקורפיונז ב-1965, ומשמש מאז סולנה הראשי (והיחידי שהיה ללהקה מאז ומתמיד) וכותב השירים העיקרי בה. בין השאר כתב מיינה, ביחד עם הרמן רארבל, שהיה מתופפה של הלהקה, כמה משיריה הנודעים של הלהקה, עמם ניתן למנות את "rock you like a hurricane", וכתב לבדו שירים כמו "wind of change" ו-"a moment in a million years". 
ב-1981, אחרי סיבוב הופעות, ולאורך הקלטת האלבום Blackout, איבד מיינה את קולו ונאלץ לעבור ניתוח במיתרי הקול.
מיינה דורג על ידי היט פאראדר במקום ה-22 בין זמרי המטאל של כל הזמנים.
מבחש

מבחש, בוחשן או סטירר, הוא אביזר בר המשמש לערבוב משקאות. המבחש הוא מקלון מוארך העשוי פלסטיק או פלדת אל-חלד ומוגש יחד עם משקה כדי שהלקוח יוכל לערבב את המשקה כראות עיניו.
המבחש משמש בדרך כלל לערבוב קפה או קוקטיילים. לעיתים הוא צבעוני ומעוטר בהתאם לסוג הקוקטייל ואופי הבר. ישנם גם משקאות שאליהם מקובל לצרף מבחש אכיל, כמו גבעול סלרי בקוקטייל "בלאדי מרי", או מקל קינמון.
ישנם מבחשים חלולים העשויים זכוכית ומשמשים גם כקשית.
טור המספרים הטבעיים

טור המספרים הטבעיים הוא תוצאת החיבור של סדרת המספרים הטבעיים, מ-1 ועד אינסוף (). טור זה אינו מתכנס, ולכן אין לו סכום במובן הרגיל של המילה. מצד שני, ניתן בהנחות המתאימות להגיע לתוצאה המוזרה . חישוב זה מבוסס על שיטות סיכום המשתמשות בפונקציית זטא של רימן ובסיכום רמנוג'אן.
אף על פי שבמבט ראשון לא נראה שלסכום סדרת המספרים הטבעיים יהיה שימוש מעשי כלשהו, נעשה בו שימוש במספר תחומים מדעיים, כגון: אנליזה מרוכבת, תורת שדות קוונטית ותורת המיתרים. בתורת המיתר הבוזוני, למשל, שימוש בסכום זה מביא לתוצאה של קיומם של 26 ממדים למרחב (ממד זמן, ממד אורך ו־24 ממדים נוספים).

סיכום לא סטנדרטי

טור המספרים הטבעיים מתבדר משום שהאיבר הכללי שלו אינו שואף לאפס. עם זאת, אפשר לטפל בו אם מרחיבים את מושג הסיכום של טורים, באופן הבא.
ההגדרה הסטנדרטית לסכום של הטור האינסופי  היא כגבול של סדרת הסכומים החלקיים , בתנאי שהגבול הזה קיים. באופן יותר פורמלי, אפשר להתבונן באוסף כל הסדרות הממשיות , שהוא מרחב וקטורי מעל הממשיים, ובתוכו בתת-המרחב V של הסדרות שהטורים שלהן מתכנסים. אופרטור הסיכום הוא פונקציונל ליניארי  המחזיר על הסדרה  את הסכום שלה, . אבל מדוע לעצור כאן? גם אם מכירים בכך שיש טורים שאי אפשר לסכם, אפשר לקוות שנצליח להרחיב את פונקציונל הסכום לתת-מרחבים גדולים יותר. בבעיה זו מטפלת תורת הסומביליות (שיטות סיכום).
לדוגמה, שיטת הסיכום של אבל (שפיתח נילס הנריק אבל) מוגדרת באופן הבא: , גם כאן בתנאי שהגבול קיים. כל טור מתכנס (במובן הרגיל) ניתן לסיכום גם לפי אבל, אבל יש גם טורים שאינם מתכנסים במובן הרגיל, שאפשר לסכם אותם בשיטת אבל. לדוגמה, השוויון  נכון לכל , והגבול כאשר x שואף ל-1 מלמטה גם הוא קיים, ושווה ל-, על ידי הצבת x=1 בפונקציה מימין. לפיכך, אפשר לומר שלפי אבל , אף על פי שהגבול אינו קיים במובן הרגיל. באופן הזה, שיטת הסיכום של אבל מגדירה פונקציונל , כאשר 'V הוא המרחב הווקטורי של כל הסדרות המתכנסות לפי אבל (המכיל את המרחב הווקטורי V של הסדרות המתכנסות במובן הרגיל, וגם סדרות נוספות כמו ).
טור המספרים הטבעיים, , אינו מתכנס אפילו לפי אבל (כלומר, הסדרה  אינה שייכת למרחב 'V). כדי לסכם אותה בכל זאת, צריך להרחיב עוד יותר את מרחב הסדרות שאפשר לסכם. בהרחבה סתמית יש מעט מאד תועלת, משום שפורמלית אפשר להתבונן במרחב הווקטורי , ולהגדיר את הסכום של  כרצוננו. כדי להגביל את טווח האפשרויות ולקבל שיטות סיכום משמעותיות יותר, מניחים שפעולות טבעיות מסוימות אינן משנות את הסכום. למשל, נגדיר את אופרטור המתיחה  לפי . קל להראות שהמתיחה שומרת על המרחב 'V של אבל, ואינה משנה את הסכום שם. יתרה מזו, אם נסמן , נגלה ש-. כעת, אם נניח שאפשר להרחיב את הסכום של אבל לשיטת סיכום  המוגדרת על מרחב  שמכיל את הסדרה  וסגור למתיחה, ונניח בנוסף שמתיחה אינה משנה את הסכום ב-, נקבל מיד ש-, כלומר, לפי שיטת הסיכום המוכללת הזו, .
הפחתת ערך מושהה

הפחתת ערך מושהה או היוון העיכוב (Temporal discounting או Delay discounting) הוא מושג השמש לתיאור מצב שבו חלה ירידה בערכו העתידי של דבר מה, בהשוואה לערכו הנוכחי. האובייקט המוערך יכול להיות פרס או חיזוק, נכס או סחורה, סכום כספי וכו.
מונח זה נמצא בשימוש בעולם הכלכלה והפסיכולוגיה.
בעולם העסקים, הפחתת ערך מושהה יכולה להתייחס לירידה בערך הכספי או ההיוון של ערך נוכחי בהשוואה לערך עתידי בעקבות עסקה או השקעה.
בתחום ההתנהגותי, התחושה או ההערכה הסובייקטיבית של הפחתת ערך מושהה, יכולה להשפיע על הנכונות של האדם לעיכוב תגובה ודחיית סיפוקים. כלומר, זהו שיקול אשר יכול להשפיע על תהליכי קבלת החלטות, באופן שיוצר העדפה לקבלת גמול מיידי קטן על פני גמול עתידי גדול יותר.
בהקשר זה, הפחתת ערך מושהה משקפת מצב שבו כל עיכוב בהופעתו של גמול עתידי, מפחית את ערכו הסובייקטיבי בעיני האדם המצפה לו.
בהתאם לכך, מטלות של הפחתת ערך מושהה משמשות כמדד לרמת האימפולסיביות בתהליכי קבלת החלטות. כמו כן, התרשמות מהנטייה להפחתת ערך מושהה יכולה לשקף את רמת השליטה העצמית ולסייע באיתור קשיים בתחום זה.
דוגמה: שני אנשים יוצאים לבילוי משותף ואחד מהם לווה כסף מהאחר כי הוא שכח את הארנק בבית. למחרת, הלווה מציע להחזיר את הסכום המדויק באופן מיידי או לתת סכום גדול יותר בסוף החודש עם כניסת המשכורת. הבחירה של המלווה יכולה להיות מושפעת מגורמים רבים כמו מידת האמון בין הצדדים, המצב הכלכלי של המלווה וכו'. במילים אחרות, העדפת הזמן מושפעת מצרכים נוכחיים מול הצפי של הצרכים העתידיים, כמו גם השפעתו של הגמול המיידי בהשוואה לזה של הגמול העתידי.
בתיה קולטון

ביוגרפיה

נולדה בפתח תקווה לבית של ניצולי שואה. למדה פיסול וציור בתיכון עירוני מקצועי י"ד - ויצ"ו צרפת בתל אביב. למדה איור בבית הספר לעיצוב "ויטל".
עבדה מספר שנים כארט דירקטורית בעיצוב באינטרנט ובאנימציה. כיום מלמדת איור ומאיירת בעיקר לעיתונות ולאינטרנט.
הצטרפה לאקטוס טרגיקוס ב-1995.
מתגוררת בתל אביב. אם לבן ולבת.
משולש ואן ארקל-קטלאר

משולש ואן ארקל-קטלאר (או משולש קטלאר; אנגלית: Van Arkel–Ketelaar triangle) הנו מודל גרפי המשמש להערכת סוג הקשר הכימי בתרכובות על בסיס ערכי האלקטרושליליות של האטומים המרכיבים את התרכובת.
המודל הוצע על ידי הכימאי הגרמני, אנטון אדוארד ואן ארקל (1893-1976), והכימאי ההולנדי, ג'ן ארנולד אלברט קטלאר (1908-2001).

המודל

המודל מורכב ממערכת צירים דו-ממדית, אשר במרכזה נמצא משולש שווה-צלעות המחולק ל-3 שטחים עיקריים, המייצגים, כל אחד, סוג קשר כימי מסוים: מתכתי, יוני וקוולנטי.
על מנת לקבוע מהו סוג הקשר עבור תרכובת נתונה, יש לבדוק מהו הערך הממוצע של האלקטרושליליות של האטומים המרכיבים את התרכובת (ציר ה-X), ואת ההפרש (בערך מוחלט) בין ערכי האלקטרושליליות של האטומים המרכיבים את התרכובת (ציר ה-Y). לאחר קביעת הערכים, יש להצליבם על גבי המשולש. השטח בו נמצאת הנקודה בה הערכים מתכנסים מייצג את סוג הקשר הכימי בתרכובת.
הערה: ציר ה-X במודל מתחיל מהערך 0.8 ולא מ-0, כיוון שזהו ערך האלקטרושליליות הנמוך ביותר האפשרי - עבור צסיום. הציר מסתיים ב-4, שזהו הערך המרבי האפשרי - פלואור.
מקווה האר"י

מקווה האר"י הוא מעיין ומקווה טהרה עתיק הממוקם למרגלות צפת העתיקה, ובסמוך לבית הקברות היהודי העתיק בצפת, ובית הכנסת האר"י הספרדי, המקווה שוכן גם במרחק הליכה קצר ממקום קברו של האר"י. מקור המקווה הוא מנביעה הנמצאת מתחת למחלבת המאירי. 
על פי המסורת נהג האר"י לטבול בו בימי מגוריו בעיר. רבי חיים ויטאל כתב כי בעת שעשו לאר"י טבילה אחר מותו, על פי בקשתו, לא נכנס כל גופו במים, ובקשו ממנו שיאפשר להם לבצע את הטבילה, ונעשה נס והרכין האר"י את עצמו עם ראשו וטבל מאליו.] המקווה ממוקם בתוך ביתן אבן עתיק עם ספסלים בקירותיו, ובריכה קטנה שאליה נכנסים מי המעיין, וצינור יציאה. מימיו ידועים כקרים מאד במשך כל עונות השנה וכבעלי סגולות. הרב יצחק כדורי אמר כי טבילה במקווה האר"י מסוגלת להתעלות הנשמה ולדברים נוספים. ישנה אף אמרת-עם כי הטובל במקווה האר"י לא ימות בלא תשובה.
בכניסה למקום שלט האוסר מטעמי צניעות את הכניסה על נשים, ומייחס איסור זה לרבני צפת. מלבד זאת יש המטילים בכך אף פקפוק הלכתי בכשרות המקווה עבור נשים, למרות שביסוד הדין טבילה במעיין היא מהודרת ביותר.